REGULAMENTUL (UE) 2021/2202 AL COMISIEI

din 9 decembrie 2021

de modificare a anexelor II, III și IV la Regulamentul (CE) nr. 396/2005 al Parlamentului European și al Consiliului în ceea ce privește limitele maxime pentru reziduurile de acequinocil, Bacillus subtilis tulpina IAB/BS03, emamectin, flutolanil și imazamox din sau de pe anumite produse

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE a Consiliului (1), în special articolul 5 alineatul (1) și articolul 14 alineatul (1) litera (a),

întrucât:

(1) Limitele maxime pentru reziduurile („LMR-uri”) de flutolanil și imazamox au fost stabilite în anexa II la Regulamentul (CE) nr. 396/2005. Pentru acequinocil și emamectin, LMR-urile au fost stabilite în partea A a anexei III la regulamentul respectiv. Pentru tulpina IAB/BS03 a Bacillus subtilis nu au fost stabilite LMR-uri specifice, iar substanța respectivă nu a fost inclusă în anexa IV la regulamentul respectiv, astfel încât se aplică valoarea implicită de 0,01 mg/kg prevăzută la articolul 18 alineatul (1) litera (b) din regulamentul respectiv.

(2) În contextul unei proceduri de autorizare a utilizării pe citrice a unui produs de protecție a plantelor care conține substanța activă acequinocil, a fost depusă o cerere de modificare a LMR-urilor existente în temeiul articolului 6 alineatul (1) din Regulamentul (CE) nr. 396/2005.

(3) În ceea ce privește substanța emamectin, o astfel de cerere a fost depusă pentru fructele de kiwi și pentru piersici. În ceea ce privește substanța flutolanil, o astfel de cerere a fost depusă pentru fasole (păstăi) și anghinare. În ceea ce privește substanța imazamox, o astfel de cerere a fost depusă pentru mazăre (păstăi), soia, porumb și orez.

(4) În conformitate cu articolul 8 din Regulamentul (CE) nr. 396/2005, respectivele cereri au fost evaluate de către statele membre în cauză, iar rapoartele de evaluare au fost transmise Comisiei.

(5) Autoritatea Europeană pentru Siguranța Alimentară („autoritatea”), a evaluat cererile și rapoartele de evaluare, analizând în special riscurile pentru consumatori și, în cazurile în care era relevant, pentru animale, și a emis avize motivate cu privire la LMR-urile propuse (2). Autoritatea a transmis respectivele avize solicitanților, Comisiei și statelor membre și le-a pus la dispoziția publicului.

(6) În ceea ce privește substanța flutolanil, solicitantul a transmis informații, care nu erau disponibile anterior, în cursul revizuirii efectuate în conformitate cu articolul 12 din Regulamentul (CE) nr. 396/2005. Informațiile respective privesc trialurile privind reziduurile, metodele analitice, stabilitatea la depozitare și metabolismul în rumegătoare.

(7) În ceea ce privește substanța imazamox, solicitantul a transmis o astfel de informare referitoare la trialurile privind reziduurile, la metodele analitice și la metabolismul în plante.

(8) În contextul aprobării substanței active Bacillus subtilis tulpina IAB/BS03, o cerere privind LMR a fost inclusă în dosarul rezumativ în conformitate cu articolul 8 alineatul (1) litera (g) din Regulamentul (CE) nr. 1107/2009 al Parlamentului European și al Consiliului (3). Cererea respectivă a fost evaluată de statul membru în cauză în conformitate cu articolul 11 alineatul (2) din regulamentul respectiv. Autoritatea a evaluat cererea și a formulat o concluzie privind evaluarea inter pares a riscului utilizării ca pesticid a substanței active respective (4). În concluzia respectivă, autoritatea nu a putut concluziona cu privire la evaluarea riscului alimentar pentru consumatori deoarece anumite informații nu erau disponibile și era necesară o analiză suplimentară din partea responsabililor cu gestionarea riscurilor. O astfel de analiză suplimentară a fost prezentată în raportul de revizuire (5), în care s-a concluzionat că organismul nu este patogen pentru om și că nu este de așteptat să apară toxine sau metaboliți toxici în alimente ca urmare a utilizării substanței active respective. Având în vedere respectivele concluzii, Comisia consideră că este necesar ca Bacillus subtilis tulpina IAB/BS03 să fie inclusă în anexa IV la Regulamentul (CE) nr. 396/2005.

(9) Pe baza avizelor motivate și a concluziilor autorității și ținând seama de factorii relevanți pentru subiectul în discuție, modificările respective ale LMR-urilor îndeplinesc cerințele articolului 14 alineatul (2) din Regulamentul (CE) nr. 396/2005.

(10) Prin urmare, este necesar ca Regulamentul (CE) nr. 396/2005 să fie modificat în consecință.

(11) Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

ADOPTĂ PREZENTUL REGULAMENT:

Articolul 1 Anexele II, III și IV la Regulamentul (CE) nr. 396/2005 se modifică în conformitate cu anexa la prezentul regulament.

Articolul 2 Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 9 decembrie 2021. Pentru Comisie Președintele Ursula VON DER LEYEN

(1) JO L 70, 16.3.2005, p. 1.

(2) Rapoarte științifice ale EFSA disponibile online: http://www.efsa.europa.eu:

Reasoned opinion on the modification of the existing maximum residue levels for acequinocyl in citrus fruits (Aviz motivat privind modificarea limitelor maxime existente pentru reziduurile de acequinocil din citrice). EFSA Journal 2019;17(8):5746.

Reasoned opinion on the modification of the existing maximum residue levels for emamectin in kiwi and peaches (Aviz motivat privind modificarea limitelor maxime existente pentru reziduurile de emamectin din kiwi și piersici). EFSA Journal 2019;17(5):5710.

Reasoned opinion on the evaluation of confirmatory data following the Article 12 MRL review for flutolanil (Aviz motivat privind evaluarea datelor de confirmare în urma revizuirii în conformitate cu articolul 12 a LMR-urilor pentru flutolanil). EFSA Journal 2018;17(2):5593.

Reasoned opinion on the evaluation of confirmatory data following the Article 12 MRL review for imazamox (Aviz motivat privind evaluarea datelor de confirmare în urma revizuirii în conformitate cu articolul 12 a LMR-urilor pentru imazamox). EFSA Journal 2019;17(2):5584.

(3) Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (JO L 309, 24.11.2009, p. 1).

(4) Conclusion on the peer review of the pesticide risk assessment of the active substance Bacillus subtilis strain IAB/BS03 (Concluzie privind evaluarea inter pares a riscului utilizării ca pesticid a substanței active Bacillus subtilis tulpina IAB/BS03). EFSA Journal 2018;16(6):5261.

(5) Raport privind revizuirea substanței active Bacillus subtilis tulpina IAB/BS03 (SANTE/10318/2019).